Nos magister Johannes de Blanesco, officialis Lugdunensis pro domino episcopo Eduensi, gerente administrationem archiepiscopatus Lugdunensis, ipsius sede vacante, notum facimus universis presentes litteras inspecturis quod Stephanus de Laia, filius quondam Jaquineti de Laia de Chaselles, coram nobis constitutus, major quatuordecim annis, ut ipse per juramentum asserit, sciens, prudens et spontaneus, considerata, ut asserit, evidenti et manifesta utilitate sua, vendit et titulo pure et perfecte venditionis, tradit, cedit et concedit domino Miloni de Vallibus, decano Lugdunensi, et suis in perpetuum, precio sexaginta et duodecim solidorum Viennensium, de quibus ipse Stephanus se habet et tenet integre pro pagato, ea que inferius subsequuntur: videlicet, sex solidos Viennensium debitales, quos debet, ut dicitur, Stephanus Perchi super prato de la Lecheri, sito apud Chaselles, juxta pratum dicti domini decani ex una parte, et juxta pratum Johannis Filus, ut dicitur, ex altera, de quibus sex solidis Viennensium venditis et de omni jure quod habet in eis se devestit dictus Stephanus, et Petrum Rosseti, clericum, nomine et ad opus dicti domini decani per quemdam librum quod sibi tradit in signum investiture investit de eisdem, etc. Datum anno Domini Mº CCº LXº octavo, mense septembris.